زنجان حاکیمی علی خان بیر مودّت ایدی کی، علی‌ مراد خاندان اوز دؤندرمیشدی، سئوینجک حالدا اونلارلا بیرلشدی. اونلاری آغیرلاییب مصلحت گؤردو کی، اوّل ائوین ایچی، سونرا چؤلو. بیلدیردی کی، گلین آذربایجانی ایچ دوشمنلردن تمیزله‌یک، سونرا علی‌ مراد خا‌نین اوستونه گئدریک. بو مصلحتی امامقولو خان قاسملی-آوشار قبول ائدیب ایراقا گئتمکدن ال چکدی. بیرلشدیگی علی خانین سرکرده‌لریندن اولان ولی بیگی قوشونلا آذربایجانا گؤندردی. دوست بیلدیگی آذربایجان خانلارینا مکتوب یازیب اونلارا قوشولماغی تکلیف ائتدی. خالخالین حاکیمی فرج‌اله خان میانه‌ده اونا قوشولدو. سراب حاکیمی علی خان شقاقی بؤیوک اوغلو صادق سولطانا قوشون گؤتوروب اونلارا قوشولماسینی تاپشیردی. اونلار تبریزین بیر آغاجلیغیندا توپلانیب اوتوراق ائتدیلر. قیش همین ایل سویوق گلدیگیندن شهری موحاصیره ائتمگه تابلاماییب اورمیه‌یه یوللاندیلار.